РЕШЕНИЕ НА КОМИСИЯТА
от 7 октомври 2013 година
за предоставяне на разрешение на Германия да запази граничните стойности за антимон, арсен, барий, олово и живак след започването на прилагането на граничните стойности за химични вещества съгласно член 55, второ изречение от Директива 2009/48/ЕО на Европейския парламент и на Съвета относно безопасността на детските играчки в изпълнение на определението на председателя на Общия съд от 15 май 2013 г. (T-198/12-R)
(нотифицирано под номер C(2013) 6387)
(само текстът на немски език е автентичен)
(текст от значение за ЕИП)
(2013/492/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, и по-специално член 266 от него,
като взе предвид определението на председателя на Общия съд от 15 май 2013 г. по дело T-198/12R,
като има предвид, че:
(1)
Директива 2009/48/ЕО на Европейския парламент и на Съвета (1) определя правилата за безопасността на детските играчки и за тяхното свободно движение в Съюза. Съгласно член 54 от същата директива държавите членки трябва да въведат в сила национални разпоредби, за да се съобразят с Директива 2009/48/ЕО до 20 януари 2011 г. и да започнат да ги прилагат от 20 юли 2011 г. Съгласно член 55, второ изречение от същата директива част III от приложение II към Директива 2009/48/ЕО за химичните свойства се прилага от 20 юли 2013 г. Част III от това приложение включва граничните стойности на миграция за 19 елемента.
(2)
На 20 януари 2011 г. по силата на член 114, параграф 4 от ДФЕС Германия поиска от Комисията разрешение да запази съществуващите разпоредби в германското право по отношение на следните елементи: олово, арсен, живак, барий и антимон, както и по отношение на нитрозамините и нитрозиращите вещества, отделяни от материала, от който са изработени играчките, след датата на влизане в сила на част III от приложение II към Директива 2009/48/ЕО.
(3)
С Решение 2012/160/ЕС на Комисията (2) Комисията одобри искането на германското правителство и разреши запазването на националните разпоредби за нитрозамините и нитрозиращите вещества. По отношение на граничните стойности за арсен, антимон и живак, които отговарят на граничните стойности, определени в Директива 88/378/ЕИО на Съвета (3), Комисията не одобри запазването на германските национални разпоредби. По отношение на граничните стойности за олово и барий, които също съответстват на стойностите, определени в Директива 88/378/ЕИО, Комисията временно одобри запазването на германските национални разпоредби до влизането в сила на новите гранични стойности за олово и барий в Съюза или до 21 юли 2013 г., в зависимост от това коя дата настъпи първо.
(4)
На 14 май 2012 г. германското правителство подаде иск пред Общия съд за отмяна на решението на Комисията от 1 март 2012 г. В допълнение на 13 февруари 2013 г. германското правителство подаде заявление за временно освобождаване, като поиска временно одобрение на националните разпоредби, запазващи граничните стойности за антимон, арсен, барий, олово и живак, в очакване на решението на съда по основния иск.
(5)
Посредством определение от 15 май 2013 г. по дело T-198/12R председателят на Общия съд разреши мярката за временно освобождаване, поискана от германското правителство. Председателят счете, че съгласно член 114, параграфи 4 и 6 от ДФЕС само Комисията е компетентна да разрешава заявления за запазване на гранични стойности, подадени до нея от държавите членки (4). Съобразно с това на Комисията беше разпоредено да разреши запазването на националните разпоредби, нотифицирани от Федерална република Германия по отношение на граничните стойности за антимон, арсен, барий, олово и живак в детските играчки, в очакване на решението на Съда по основното производство.
(6)
На 26 юли 2013 г. Комисията обжалва определението на председателя на Общия съд (C-426/13 P(R)). В съответствие с член 60 от Статута на Съда на Европейския съюз обжалването няма суспензивно действие.
(7)
С настоящото Комисията се съобразява с определението от 15 май 2013 г. по дело T-198/12R и, както е поискано, разрешава да се запазят разпоредбите, нотифицирани от Федерална република Германия по отношение на граничните стойности за антимон, арсен, барий, олово и живак. Комисията въпреки това продължава правното си действие срещу мерките, нотифицирани от Федерална република Германия пред Общия съд с основното производство (T-198/12) и пред Съда на Европейските общности с обжалването на определението от 15 май 2013 г. (C-426/13 Р(R)),
ПРИЕ НАСТОЯЩОТО РЕШЕНИЕ:
Член 1
В съответствие с определението на Съда от 15 май 2013 г. по дело T-198/12 R Комисията разрешава запазването след 20 юли 2013 г. на националните разпоредби, нотифицирани от Федерална република Германия относно граничните стойности за антимон, арсен, барий, олово и живак в детските играчки.
Член 2
Настоящото решение е временно.
То е валидно само докато Общият съд издаде решението си по дело T-198/12 или Съдът на Европейския съюз се произнесе по обжалването от страна на Комисията на определението на председателя на Общия съд от 15 май 2013 г. по дело T-198/12-R (дело C-426/13 Р(R)), в зависимост от това кое от двете събития настъпи по-рано.
Член 3
Адресат на настоящото решение е Федерална република Германия.
Съставено в Брюксел на 7 октомври 2013 година.